กรมการแพทย์แผนไทยฯ จัดอบรมผู้สั่งใช้ประโยชน์จากกัญชาในตำรายาไทยพร้อมกันทั่วประเทศ เกือบ 3,000 คน
กรมการแพทย์แผนไทยฯ จัดอบรมผู้สั่งใช้ประโยชน์จากกัญชาในตำรายาไทยพร้อมกันทั่วประเทศ เกือบ 3,000 คน ย้ำชัดผู้เข้าอบรม ต้องสอบผ่านเกณฑ์ร้อยละ 60 ตามเกณฑ์ที่กำหนดตามมาตรฐานทางวิชาการ นายแพทย์มรุต จิรเศรษฐสิริ อธิบดีกรมการแพทย์แผนไทยและการแพทย์ทางเลือก กล่าวถึงการจัดอบรมผู้มีสิทธิ์สั่งใช้กัญชาทางการแพทย์แผนไทย ที่กรมการแพทย์แผนไทยและการแพทย์ทางเลือกจัดขึ้นวันนี้พร้อมกันทั่วประเทศใน 13 เขตสุขภาพ ว่า การอบรม หลักสูตรการใช้กัญชาทางการแพทย์แผนไทย ครั้งนี้เป็นการขยายวงจากเมื่อเดือน เม.ย.ที่ผ่านมาที่กรมการแพทย์แผนไทยฯ ได้จัดอบรมวิทยากร ครู ก การใช้กัญชาทางการแพทย์แผนไทยไปแล้ว เพื่อให้กลับไปเป็นวิทยากรในการจัดอบรมการใช้กัญชาทางการแพทย์แผนไทยแก่รุ่นต่อไปในพื้นที่ โดยได้จัดอบรมระดับพื้นที่พร้มกันทั่วประเทศวันนี้ มีผู้เข้าอบรม 2,984 คน ซึ่งผู้เข้าอบรมต้องเป็นแพทย์แผนไทยที่มีใบประกอบวิชาชีพ สาขาเวชกรรมไทย, แพทย์แผนไทยประยุกต์ที่มีใบประกอบวิชาชีพ , หมอพื้นบ้านตามกฎหมายว่าด้วยวิชาชีพการแพทย์แผนไทย ทั้งนี้ผู้เข้าอบรมต้องผ่านการทดสอบความรู้ไม่น้อยกว่าร้อยละ 60 จึงจะได้รับใบประกาศนียบัตรเป็นผู้ผ่านการอบรมหลักสูตรการใช้ตำรับยาแผนไทยที่มีกัญชาปรุงผสมอยู่ คาดว่าหลังการสอบเสร็จสิ้นแล้วใน 2 สัปดาห์แต่ละเขตสุขภาพจะส่งรายชื่อผู้ที่ผ่านการประเมินเข้ามายังกรมการแพทย์แผนไทยและการแพทย์ทางเลือก ซึ่งกรมฯ จะจัดส่งรายชื่อให้สำนักงานคณะกรรมการอาหารและยา (อย.) เพื่อให้เป็นผู้มีสิทธิ์สั่งใช้ตำรับยาสมุนไพรที่มีกัญชาปรุงผสมอยู่ ต่อไป